KIRJALLINEN KYSYMYS E-2778/99

esittäjä(t): Alexandros Alavanos (GUE/NGL) komissiolle

(18. tammikuuta 2000)

Aihe: Nykyisten työpaikkojen säilyttämättä jättäminen pastantuottaja MISKO Oy:n tukea saavassa yksikössä

Yritys nimeltä MISKO, Pastateollisuus Oy, joka on italialaisen Barilla-nimisen yrityksen tytäryhtiö, on saanut rahoitusta Kreikan kehityslain 1892/90 perusteella perustaakseen uuden tuotantoyksikön Thivaan. Rahoituksen myöntämiseen liittyy yrityksen velvoite säilyttää nykyiset 275 pysyvää työpaikkaa. Yritys sulki Patrasin pastantuotantolaitoksen ennen kuin uuden yksikön rakennustyöt saatiin loppuun pakottaen henkilöstön joko eroamaan tai hyväksymään siirron yrityksen muihin yksiköihin. Se ei ole kuitenkaan ilmoittanut siirtoon suostuville työntekijöille, missä ja milloin he täsmälleen aloittavat työnsä, minkätyyppistä työtä he tulevat tekemään ja mikä heidän palkkansa tulee olemaan, mitkä ovat siirron kustannukset tai edes sitä, missä he työskentelevät Patrasin tehtaan sulkemisen, mikä tapahtui 10.9.1999, ja Thivan uuden yksikön toiminnan alkamisen välisenä aikana.

Koska yrityksen päätös lakkauttaa Patrasin tehtaan toiminta rikkoo sen velvoitetta säilyttää nykyiset työpaikat ja tapahtui kuulematta ensin millään tavoin työntekijöitä, vaikka direktiivissä 94/45(1) tätä ehdottomasti edellytetään, komissiolta kysytään:

1. Aiotaanko tuen myöntämistä yrityksen uudelle yksikölle tutkia nykyisten työpaikkojen säilyttämistä koskevan ehdon täyttymisen osalta?

2. Aiotaanko tutkia sitä, onko direktiivin 94/45 säännöksiä, jotka koskevat tiedotusvelvollisuutta, työntekijöiden kuulemista ja neuvottelemista heidän kanssaan sekä Miskon työntekijäyhdistyksen osallistumista Barillan, Miskon emoyhtiön, eurooppalaiseen yritysneuvostoon, noudatettu?

(1) EYVL L 254, 30.9.1994, s. 64.

Anna Diamantopouloun komission puolesta antama yhteinen täydentävä vastaus kirjallisiin kysymyksiin E-2778/99 ja E-2779/99

(23. helmikuuta 2001)

Eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä 22 päivänä syyskuuta 1994 annetussa neuvoston direktiivissä 94/45/EY(1) asetetaan yhteisönlaajuisen yrityksen tai yritysryhmän keskusjohto vastuuseen sellaisten olojen ja resurssien luomisesta, jotka ovat tarpeen eurooppalaisen yritysneuvoston perustamiseksi tai työntekijöiden kansainvälisen tiedottamis- ja kuulemismenettelyn käyttöönottamiseksi; tämä voi tapahtua keskusjohdon omasta aloitteesta tai vähintään sadan vähintään kahdesta jäsenvaltiosta olevan työntekijän kirjallisesta aloitteesta.

Tämä tarkoittaa, että direktiivissä ei velvoiteta automaattisesti luomaan kyseistä järjestelmää. Siinä rajoitutaan myöntämään työntekijöille oikeus vaatia järjestelmää.

Jos tällainen vaatimus on esitetty, muodostetaan erityinen neuvotteluryhmä. Se kootaan kaikkien yritysryhmään kuuluvien yritysten ja laitosten työntekijöiden edustajista, jotka on valittava vaaleilla tai nimitettävä maantieteellisen jakauman ja kussakin jäsenvaltiossa toimivien työntekijöiden määrän suhteellisen edustuksen pohjalta.

Tämän erityisneuvotteluryhmän päätehtävä on neuvotella ja tehdä keskusjohdon kanssa sopimus, joka koskee eurooppalaisen yritysneuvoston perustamis- ja toimintasääntöjä tai molemminpuolista tiedottamis- ja kuulemismenettelyä.

Komission saamien tietojen valossa näyttää siltä, että Barillan piiriin ei vielä ole perustettu eurooppalaista yritysneuvostoa. Neuvottelut ovat vasta meneillään, mutta ne johtanevat sopimukseen lyhyellä aikavälillä.

Näyttää myös siltä, että kyseiseen tapaukseen on sovellettava kansallista lainsäädäntöä, johon yhteisön säännökset on siirretty, niiltä osin kuin on kyse yrityssiirtojen yhteydessä tapahtuneista joukkovähentämisistä ja työntekijöillä olevista oikeuksista, joihin sovelletaan työntekijöiden joukkovähentämistä koskevaa jäsenvaltioiden lainsäädännön lähentämisestä 20 päivänä heinäkuuta 1998 annettua neuvoston direktiiviä 98/59/EY(2) sekä työntekijöiden oikeuksien turvaamista yrityksen tai liikkeen taikka liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä 14 päivänä helmikuuta 1977 annettua neuvoston direktiiviä 77/187/ETY(3), sellaisena kuin se on muutettuna 29 päivänä kesäkuuta 1998 annetulla neuvoston direktiivillä 98/50/EY(4).

Euroopan sosiaalirahasto (ESR) voisi olla osaltaan halukas rahoittamaan sellaisia laaja-alaisia toimia, joiden tarkoituksena on työttömyyden ennaltaehkäisy ja vähentäminen etenkin rakennemuutosten kohteena olevissa yrityksissä. Rahoitusta voitaisiin myöntää parhaillaan valmisteltavien, Kreikalle suunnattuun yhteisön kolmanteen tukikehykseen sisältyvien toimenpideohjelmien, lähinnä työllisyyden edistämistä ja jatkokoulutusta koskevan toimenpideohjelman puitteissa. Kreikan viranomaisten tulisi tällöin laatia ja esittää asianmukainen yhdennetty suunnitelma siten kuin Euroopan sosiaalirahastosta 21 päivänä kesäkuuta 1999 annetussa Euroopan parlamentin ja neuvoston asetuksessa (EY) N:o 1262/1999(5) sekä valtiontukisäännöksissä on säädetty.

(1) EYVL L 254, 30.9.1994.

(2) EYVL L 225, 12.8.1998.

(3) EYVL L 61, 5.3.1977.

(4) EYVL L 201, 17.7.1998.

(5) EYVL L 161, 26.6.1999.